**ЗАКОН**

**О ИЗМЈЕНИ И ДОПУНАМА ЗАКОНА**

**О ТРЖИШТУ ХАРТИЈА ОД ВРИЈЕДНОСТИ**

Члан 1.

У Закону о тржишту хартија од вриједности („Службени гласник Републике Српске“, бр. 92/06, 34/09, 30/12, 59/13, 108/13, 4/17, 63/21 и 11/22) у члану 2. послије алинеје 24. додају се нове алинеје 25, 26. и 27. које гласе:

**„’**Виртуелна валута’ је дигитални запис вриједности који није емитовала и за чију вриједност не гарантује централна банка, нити други орган јавног сектора, која није нужно везана за законско средство плаћања и нема правни статус новца или валуте, али је физичка и правна лица прихватају као средство размјене и може се куповати, продавати, размјењивати, преносити и чувати електронским путем.

’Пружалац услуга повезаних са виртуелним валутама’ је правно или физичко лице које пружа једну или више сљедећих услуга:

а) чување и управљање виртуелних валута у име трећих лица (пружалац депозитарних услуга новчаника),

б) организовање платформе за трговање виртуелним валутама,

в) размјена виртуелних валута за валуту која је законско средство плаћања,

г) размјена виртуелних валута за другу виртуелну валуту,

д) пренос виртуелне валуте, тј. запримање и извршавање налога за виртуелну валуту у име трећих страна,

ђ) спровођење понуде, односно продаје виртуелних валута.

’Пружалац депозитарних услуга новчаника’ је правно или физичко лице које пружа услугу чувања приватних криптографских кључева у име другог лица ради држања, чувања и преноса виртуелних валута.“

Члан 2.

У члану 260. испред ријечи: „Комисија“ додаје се број један у обостраној загради, а у тачки ђ) ријечи: „и у оквиру своје надлежности сарађује са другим надлежним органима у вези са спровођењем закона и других прописа којима се регулишу обавезе спровођења мјера спречавања прања новца и финансирања терористичких активности“ бришу се.

Послије става 1. додаје се нови став 2, који гласи:

„(2) Поред надлежности из става 1. овог члана, Комисија је надлежна и да врши надзор усклађености пословања са законом и другим прописима којима се уређује спречавање прања новца и финансирања терористичких активности, те да предузима потребне мјере у вези са тим прописима, над лицима која су основана у Републици Српској да пружају услуге повезане са виртуелним валутама, као и над субјектима са сједиштем изван Републике Српске, а који путем огранка пружају те услуге у Републици Српској.“

Члан 3.

Послије члана 260а. додаје се нови члан 260б, који гласи:

„Члан 260б.

(1) Комисија води евиденцију пружалаца услуга повезаних са виртуелним валутама из члана 260. став 2. овог закона.

(2) У сврху спровођења надлежности надзора из члана 260. став 2. овог закона, на одговарајући начин се примјењују овлашћења Комисије утврђена овим законом.

(3) Република Српска, Комисија и други орган јавног сектора не гарантују за вриједност виртуелних валута и не сносе одговорност за било коју евентуалну штету и губитке које корисници и други имаоци виртуелних валута или лица која пружају услуге повезане са виртуелним валутама, односно трећа лица, претрпе у вези са обављањем трансакција са виртуелним валутама.

(4) Пружалац услуга повезаних са виртуелним валутама дужан је да корисника његових услуга, прије успостављања пословног односа, информише о ризицима обављања трансакција са виртуелним валутама, укључујући ризик од дјелимичног или потпуног губитка новчаних средстава, односно друге имовине, као и о томе да се на трансакције са виртуелним валутама не примјењују прописи којима се уређује осигурање депозита, као ни прописи којима се уређује заштита корисника финансијских услуга.

(5) Комисија доноси акт којим прописује садржај и начин вођења евиденције из става 1. овог члана и начин вршења надзора над пружаоцима услуга повезаних са виртуелним валутама у погледу примјене закона и других прописа којима се уређује спречавање прања новца и финансирања терористичких активности и провјере усклађености њиховог пословања са тим прописима.“

Члан 4.

У члану 261. испред ријечи: „Физичка“ додаје се број један у обостраној загради, а послије става 1. додају се нови ст. 2, 3, 4. и 5, који гласе:

„(2) Пружалац услуга повезаних са виртуелним валутама дужан је да у року од 30 дана од дана оснивања достави Комисији обавјештење о пружању тих услуга заједно са описом мјера унутрашње контроле које се успостављају ради испуњења обавеза утврђених прописима о спречавању прања новца и финансирања терористичких активности.

(3) Лице које није евидентирано код Комисије у складу са ставом 2. овог члана не може пружати услуге повезане са виртуелним валутама.

(4) Овлашћени учесници и лица из става 2. овог члана дужни су да предузимају радње и мјере за спречавање и откривање прања новца и финансирања терористичких активности прописане законом и другим прописима којима се уређује спречавање прања новца и финансирања терористичких активности.

(5) Пружалац услуга повезаних са виртуелним валутама, уз обавјештење из става 2. овог члана, доставља Комисији и доказ о уплати накнаде за упис у евиденцију.“

Члан 5.

Послије члана 262. додаје се нови члан 262а, који гласи:

„Члан 262а.

(1) Комисија сарађује и размјењује податке, информације и документацију са органима из члана 262. став 1. овог закона и другим надлежним органима у вези са спровођењем закона и других прописа којима се уређује спречавање прања новца и финансирања терористичких активности.

(2) Сарадња из става 1. овог члана обухвата и прикупљање информација у име надлежног органа који је помоћ затражио, као и размјену прикупљених информација.

(3) Начин достављања података, информација и документације ради вршења надзора органи из става 1. овог члана могу уредити међусобним закључивањем споразума.

(4) Органи из става 1. овог члана податке, информације и документацију користе, у складу са начелом узајамности и чувања пословне тајне, искључиво:

а) за обављање својих дужности у погледу спречавања прања новца и финансирања терористичких активности,

б) у случају жалбе или других правних средстава који се изјављују против одлуке тих органа, укључујући судске поступке.“

Члан 6.

У члану 296. у ставу 1. у тачки 117) послије ријечи: „одговорности“ додају се запета и ријечи: „односно у року утврђеним овим законом не достави обавјештење о пружању услуге повезане са виртуелним валутама, односно ако тај прекршај чини у продуженом трајању“.

Члан 7.

Послије члана 296. додаје се нови члан 296а, који гласи:

„Члан 296а.

(1) Ако пружалац услуга повезаних са виртуелним валутама у свом пословању не предузима мјере и радње дефинисане прописима којима се уређује спречавање прања новца и финансирања терористичких активности, на њега се на одговарајући начин примјењују казнене одредбе за обвезнике спровођења тих мјера утврђене законом којим се уређује спречавање прања новца и финансирања терористичких активности.

(2) Ако лице над којим Комисија врши надзор не извршава обавезе и задатке или ако не предузима мјере и радње дефинисане прописима који уређују спречавање прања новца и финансирања терористичких активности, Комисија предузима мјере, издаје прекршајне налоге или покреће прекршајни поступак у складу са тим прописима.“

Члан 8.

У члану 299. послије става 4. додају се нови ст. 5. и 6, који гласе:

„(5) Пружаоцу услуга повезаних са виртуелним валутама који не предузима мјере и радње дефинисане прописима којима се уређује спречавање прања новца и финансирања терористичких активности Комисија може изрећи мјеру брисања из евиденције, у трајању од једне године.

(6) Када пружалац услуга повезаних са виртуелним валутама из става 5. овог члана прекршај учини у поврату Комисија му изриче мјеру трајног брисања из евиденције.“

Члан 9.

Послије члана 301а. додаје се нови члан 301б, који гласи:

„Члан 301б.

Комисија ће подзаконски пропис из члана 260б. став 5. овог закона донијети у року од 90 дана од дана његовог ступања на снагу.“

Члан 10.

Послије члана 303. додаје се нови члан 303а, који гласи:

„Члан 303а.

Пружалац услуга повезаних са виртуелним валутама дужан је да у року од 120 дана од дана ступања на снагу овог закона усклади своје пословање са његовим одредбама, као и одредбама подзаконских прописа донесених на основу њега.“

Члан 11.

Овај закон се објављује у „Службеном гласнику Републике Српске“, а ступа на снагу 90. дана од дана његовог објављивања.

Број: 02/1-021-675/22 ПОТПРЕДСЈЕДНИК

Датум: 23. јуна 2022. године НАРОДНЕ СКУПШТИНЕ

Денис Шулић